ఆ బ్యాంకులపై భయాలొద్దు..
-  పోటీ కావు.. సహాయకారిగా ఎదుగుతాయి
-  భవిష్యత్తులో అభినందనీయ పాత్ర పోషిస్తాయి
-  వేటి ప్రత్యేకతలు వాటివి..
-  పేమెంట్‌ బ్యాంకుల లైసెన్స్‌లపై ఆర్‌బీఐ గవర్నర్‌ వివరణ
   ముంబయి: భారతీయ రిజర్వు బ్యాంకు (ఆర్‌బీఐ) తాజాగా 11 పేమెంట్‌ బ్యాంకులకు అనుమతులు జారీ చేయడం వల్ల పోటీ పెరుగుతుందని పెద్ద బ్యాంకులు ఆందోళన చెందాల్సిన అవసరం లేదని ఆర్‌బీఐ గవర్నర్‌ రఘురామ్‌ రాజన్‌ అన్నారు. కొత్త బ్యాంకులకు బ్యాకింగ్‌ వ్యవస్థ విస్తరణకు అభినందనీయమైన పాత్రను పోషిస్తాయని ఆయన అన్నారు. కొత్త వాటి వల్ల ఇప్పటికే ఉన్న బ్యాంకులకు ప్రమాదం పొంచి ఉందని తాము భావించడం లేదని ఆయన వివరించారు. భారతీయ స్టేట్‌ బ్యాంక్‌ (ఎస్‌బీఐ) ఏర్పాటు చేసిన బ్యాంకింగ్‌, ఆర్థిక విధానాలు అనే సదస్సులో ఆయన పాల్గొని ప్రసంగించారు. ఈ సందర్భంగా ఛైర్మన్‌ అరుంధతి భట్టాచార్య మాట్లాడుతూ కొత్త బ్యాంకులతో ఏ విధమైన పోటి నెలకొననుందని అడిగిన ప్రశ్నకు ఆయన సమాధానం ఇచ్చారు. మారుమూల ప్రాంతాలకు కూడా బ్యాంకింగ్‌ సేవలను చేరువ చేయడం ద్వారా కొత్త బ్యాంకులు దేశీయ బ్యాంకింగ్‌ వ్యవస్థలో అభినందనీయమైనవిగా మారనున్నాయని ఆయన అన్నారు. కొత్త పేమెంట్‌ బ్యాంకులు చేయగిలిగే కొన్ని సేవలను ప్రస్తుతం ఉన్న యూనివర్శల్‌ బ్యాంకులు చేయలేవని, అలాగే యూనివర్శల్‌ బ్యాంకులు చేసే కొన్ని కార్యకలాపాలను పేమెంట్‌ బ్యాంకులు చేయలేవని ఆయన వివరించారు. ప్రస్తుత వ్యవస్థకు ఇవి సహాయకారిగా ఉంటాయని తెలిపారు. కొత్త వారికి బ్యాంకింగ్‌ సేవలను అందించే పనిని పేమెంట్‌ బ్యాంకులు చేసి పెడతాయని, వీటి వల్ల ఇప్పటికే మార్కెట్లో ఉన్న బ్యాంకులకు సేవలందించేందుకు అయ్యే వ్యయం చాలా వరకు తగ్గుతుందని ఆయన వివరించారు. బోర్డు ఒక టెలికాం కంపెనీకి, బిజినెస్‌ కరెస్పాండెంట్‌కు, ఐటీ కంపెనీకి లైసెన్సులను మంజూరు చేసినట్లు తెలిపారు. ఇక ఆయా సంస్థలు ఎలా విస్తరిస్తాయో వేచి చూడాలని ఆయన అన్నారు. వడ్డీరేట్లను తగ్గించేందుకు తాము పరిస్థితులను పర్యవేక్షిస్తున్నట్లు తెలిపారు
ఆర్థిక వ్యవస్థ బలోపేతమవుతుంది: కొచ్చర్‌
   కొత్త పేమెంట్‌ బ్యాంకుల రాక వల్ల ఇప్పటికే మార్కెట్లో ఉన్న బ్యాంకుల లబ్ది చేకూరడంతో పాటు దేశ ఆర్థిక వ్యవస్థ బలోపేతం అయ్యేందుకు దొహద పడుతాయని ఐసీఐసీఐ బ్యాంక్‌ సీఈఓ, ఎండీ చందా కొచ్చర్‌ అన్నారు. అనుమతులు పొందిన రెండు సంస్థలలో ఐసీఐసీఐ బ్యాంక్‌ పెట్టుబడులు ఉన్నట్లుగా ఆమె వివరించారు. ఆర్థిక వ్యవస్థ మరింతగా విస్తరించేందుకు, టెక్నాలజీ అవగాహనను మరింత పెంచుకొనేందుకు ఉపయోగప డుతుందన్నారు. మరిన్ని కొత్త ఉత్పత్తులతో రాణించాల్సిన పరిస్థితిని సృష్టిస్తాయని కొచ్చర్‌ అభిప్రాయపడ్డారు.
సమస్యలు తప్పవు : ఫిట్చ్‌
  ఆర్‌బీఐ అనుమతులు పొందిన కొత్త బ్యాంకుల వల్ల ప్రభుత్వ రంగ బ్యాంకింగ్‌ సంస్థలకు పోటీ తప్పక పోవచ్చని రేటింగ్‌ సంస్థ ఫిట్చ్‌ అభిప్రాపడింది. దీర్ఘకాలంలో ఈ బ్యాంకుల వల్ల ఇప్పటికే రంగంలో ఉన్న ప్రభుత్వ బ్యాంకుల మార్కెట్‌ వాటాకు సమస్యలు తప్పకపోవచ్చని తెలిపింది. టెక్నాలజీ పరంగా బాగా ముందున్న ఐటీ కంపెనీలతో పాటు పలు మొబైల్‌ కంపెనీలకు ఆర్‌బీఐ అనుమతులను జారీ చేసినందున ఆయా సంస్థలు వినూత్న సేవల ద్వారా ఖాతాదారులకు చేరవయ్యే అవకాశం మెండుగా ఉన్నట్లు అభిప్రాయపడింది. ఫలితంగా రానున్న రోజుల్లో ప్రభుత్వ బ్యాంకుల మనుగడకు విఘాతం కలిగే అవకాశం లేకపోలేదని తెలిపింది. అయితే వ్యవస్థలోకి మరింత నగదు రానుందని తెలిపింది
మీ స్నేహితులకు రికమెండ్ చెయ్యండి